કિંગ્સ ઈલેવન પંજાબ ટીમનાે અંકિત રાજપૂત IPLની આ સિઝનમાં અત્યાર સુધીમાં કુલ ત્રણ મેચ રમ્યો છે અને તેમાં તેણે કુલ સાત શિકાર કર્યા છે, પરંતુ સનરાઇઝર્સ હૈદરાબાદ સામેની મેચ બાદ તે ચર્ચામાં આવી ગયો છે. અંકિતે હૈદરાબાદ સામેની મેચમાં પાંચ વિકેટ ઝડપી અને IPLની આ સિઝનમાં અત્યાર સુધી પાંચ વિકેટ ઝડપનારો તે એકમાત્ર બોલર છે. આ ૨૪ વર્ષીય ફાસ્ટ બોલરે IPL ડેબ્યૂ તો ૨૦૧૩માં જ કરી દીધું હતું અને CSK તરફથી મુંબઈ ઇન્ડિયન્સ સામે પોતાની પદાર્પણ મેચમાં જ તેણે રિકી પોન્ટિંગને પોતાનો શિકાર બનાવ્યો હતો. CSK બાદ અંકિત KKR તરફથી પણ રમી ચૂક્યો છે, પરંતુ આ વખતની હરાજીમાં પંજાબે તેને પોતાની ટીમમાં સામેલ કર્યો. હૈદરાબાદ સામેની મેચમાં કુલ છ વિકેટ પડી હતી, જેમાંથી પાંચ વિકેટ અંકિતે ફક્ત ૧૪ રન આપીને ઝડપી હતી.